Limpopo-polisie vang nóg renosterstropers | Maroela Media
Limpopo-polisie vang nóg renosterstropers
Vyf vermeende renosterstropers is in twee afsonderlike voorvalle oor die naweek in die Gravelotte-omgewing in Limpopo aangekeer. Dit bring die aantal inhegtenisnemings sedert die begin van Maart in die provinsie op 21 te staan.
Kol. Ronel Otto, provinsiale polisiewoordvoerder, het Dinsdag gesê die eerste inhegtenisnemings het Saterdag omstreeks 21:00 plaasgevind. “Beamptes van die spesiale renosterstropery-ondersoekspan het inligting opgevolg dat stropers beplan om ŉ renoster op ŉ wildsreservaat in die Harmony-omgewing van Gravelotte te gaan skiet,” het Otto gesê.
“Die verdagtes se voertuig is opgespoor en op ŉ grondpad afgetrek. Drie persone is in hegtenis geneem nadat daar ŉ .303-jaggeweer, ŉ knaldemper, ammunisie, twee byle en messe in hul besit gevind is.”
Otto het gesê die beamptes was steeds besig op die toneel toe hulle inligting ontvang het van nog ŉ groep verdagtes wat in dieselfde omgewing in ŉ voertuig rondry. “Dié voertuig is ook vinnig opgespoor en die beamptes het beslag gelê op ŉ .375-jaggeweer, twee knaldempers, ammunisie, ŉ byl, ŉ panga en ŉ mes. Twee verdagtes is in hegtenis geneem.”
Volgens Otto was die reeksnommers op albei jaggewere afgevyl en die oorsprong van die vuurwapens word ondersoek.
Die vyf verdagtes het reeds Maandag in die Phalaborwa-landdroshof verskyn. Die saak is tot 20 April uitgestel vir verdere ondersoek. Hulle bly in aanhouding.
Otto het gesê die spesiale renosterstropery-ondersoekspan is verantwoordelik vir die inhegtenisnemings van al 21 verdagtes in die provinsie. “Met die uitsondering van een voorval in die Bela-Bela-omgewing het beamptes die vermeende stropers aangekeer voordat hulle in staat was om ŉ renoster te skiet en te onthoring,” het sy bygevoeg.
Limpopo polisie Renosterstropery
Kaapse motoriste gewaarsku oor N2-roofkomplot
Goeie nuus vroeg op ‘n Maandag oggend! Baie dankie en welgedaan aan die betrokke ondersoekspan!
Delia, jy sal moet wakker skrik en aan die gang kom.
Vandag is al Dinsdag.
Ek stem wel saam, baie geluk aan die span.
Davce · 4 jare gelede
Jou reaksie op Delia se mistasting kon komies gewees het en ‘n lag ontlok het indien jy net oor die kommunikasievermoë beskik het om dit te doen.
Miskien is dit tyd vir jou om te gaan slaap.